ზურტაკეტის ეხი

ზურტაკეტის ეხი — არქეოლოგიური ძეგლი, მეზოლითური ხანის სადგომი (ეხი) დმანისის მუნიციპალიტეტის სოფელ ზემო ყარაბულაღის ტერიტორიაზე.

ზურტაკეტის ეხი მდებარეობს მდ. შავწყაროსწყლის მარჯვენა ნაპირზე, გომარეთის პლატოს ძირში. სადგომი გაჭრილია დოლერიტებში. აღმოაჩინა 1945 წელს ლევან მარუაშვილმა გეომორფოლოგიური დაკვირვების დროს. 1966–1967 წლებში ეხი შეისწავლა ივ. ჯავახიშვილის სახელობის ისტორიის, არქეოლოგიისა და ეთნოგრაფიის ინსტიტუტის ხრამის ხეობის ქვის ხანის შემსწავლელმა არქეოლოგიურმა ექსპედიციამ (ხელმძღვანელი ნ. ბერძენიშვილი). ძეგლი უშუალოდ გათხარა და მონოგრაფიულად შეისწავლა მანანა გაბუნიამ.  

ეხში 43-80 სმ სიმძლავრის ფენაში აღმოჩნდა 386 ერთეული ქვის, უმეტესად შავი ობსიდიანის ნაწარმი (ლამელები, ნუკლეუსები, საფხეკები, საჭრისები და სხვ.), ასევე მრავალფეროვანი ფაუნის ნაშთები (კეთილშობილი ირემი, ბიზონი, კავკასიური ჯიხვი, შველი, მუფლონი, კულანი, კურდღელი, ყურებიანი ზღარბი, მემინდვრია, გარეული ცხენი). ზურტაკეტის სადგომი ქვის ინვენტარის ხასიათის მიხედვით სეზონურ სადგომს წარმოადგენს და თარიღდება მეზოლითური ეპოქის შუა ხანით.

ლიტერატურა
 საქართველოს არქეოლგია, ქვის ხანა, ტომი 1. თბ., 1991. — გვ. 206–207.

კატეგორია:დმანისის მუნიციპალიტეტის არქეოლოგიური ძეგლები